নিজস্ব প্রতিবেদন: দমদম গোড়াবাজার খুনে ব্যবহৃত বাইকটি  বাজেয়াপ্ত করল দমদম থানার পুলিস। জানা গিয়েছে, বাইকটি খুনে অভিযুক্ত বাচ্চু চালালেও অন্য আরেক জনের নামে রেজিস্ট্রেশন। বাইকের নম্বার প্লেটটি  কাদা মাখানো ছিল। খুন করে পালানোর সময় যাতে চিহ্নিত  না করতে পারে তার জন্যই কী নম্বর প্লেটে  কাদা মাখানো ছিল, তা খতিয়ে দেখছে পুলিস। চুরির বাইক কিনা তাও খতিয়ে দেখা হচ্ছে । এই ঘটনার মূলঅভিযুক্ত  বাচ্চু দাস ও তার দুই সঙ্গী সুশান্ত মির্ধা ও শুভজিত্ চক্রবর্তীকে দফায় দফায় জিজ্ঞাসাবাদ করা হয় । বুধবার তাদের বারাকপুর আদালতে পেশ করা হয়।  তদন্তে পুলিস জানতে পেরেছে, বরানগর,  বেলঘরিয়া এক্সপ্রেসওয়ে , কৃষ্ণনগর, ঝড় খালি, গোসাবা-সহ বিভিন্ন জায়গার সমাজবিরোধী কাজের সঙ্গে যুক্ত ধৃতরা।  পুরনো শত্রুতার জেরেই ধৃতরা গণেশকে খুন করা হয়েছে বলে অভিযোগ। তদন্তে নেমে পুলিস জানতে পেরেছে, গত ৫ বছর ধরে দোকান চালাচ্ছিলেন গণেশ। মাসের শেষে যাবতীয় টাকাপয়সা সব মালিককে দিয়ে আসতেন। গোল বাঁধে এই দোকান চাসানো নিয়েই। পুলিস মনে করছে, দোকান হাতানোর ছক কষেছিল বাচ্চু। কিন্তু মালিককে দোকান বিক্রি করতে বারণ করেছিলেন গণেশ। পথের কাঁটা গণেশকে সরাতে তাই মাসখানেক আগে থেকেই গণেশকে খুনের পরিকল্পনা করা হয়। এরপর শুক্রবার সন্ধ্যায় বাচ্চু দাস বাইকে চাপিয়ে নিয়ে আসে আলাউদ্দিনকে। আলাউদ্দিন ভাড়াটে খুনি। সে-ই গণেশকে লক্ষ্য করে গুলি চালায়।